|  |
| --- |
| **Gal. 3:29; Hand. 2:39; Gen. 17:7****“God waarborg sy beloftes aan ons.”***Andries Burger, GKP & NHKP, 2 Januarie 2022 (Doop)* |

*Sing:* *Lied 159:1; PS. 67:1,2; Lied 235:1,2; “Dit borrel in my!”; Sb. 16-1:1,2; Lied 292:1,2; “Vrede”*

Ons het die voorreg om vandag vir ŉ derde keer in net vier maande te sien hoe God sy beloftes aan ons en ons kinders waarborg in die sakrament, die heilige teken, van die doop.

Elke keer wanneer iemand gedoop word is die ŉ herinnering aan God se beloftes aan elkeen wat glo en aan die kinders van gelowiges.

Elke keer wanneer ons iemand doop, dan word elkeen in die hele gemeente se geloof versterk.

Jou eie doop en die doop van jou kinders is ŉ fondasie van sekerheid, dit troos jou en dit gee jou hoop want

dit is nie maar iets wat mense uitgedink het nie,

dit is God se waarborg van sy liefde en sy barmhartigheid vir jou ...

 én vir jou kinders.

Maar dan moet ons die doop reg verstaan – en dit is waarop ek vandag wil fokus uit ŉ hele paar teks gedeeltes uit.

 Wat beteken jou doop en wat beteken die doop van ons kinders.

Daar is dierbare, ernstige Christene wat van ons verskil oor wat die doop beteken, trouens die meeste gelowiges verskil van ons.

Baie verstaan dat die doop gaan oor iets wat die een wat gedoop word doen –

hulle word gedoop omdat hulle tot bekering gekom het, of

omdat hulle “vir Jesus gekies het” en in Hom glo, dat hulle “hulle harte vir Hom gegee het”,

of omdat hulle Hom gehoorsaam is deur hulle te laat doop.

Omdat hulle die fout maak om te dink doop is die gevolg of reaksie op jou geloof, op iets wat jy gedoen het,

daarom weerhou hulle hierdie ryke troos van gelowige ouers deur nie hulle kinders te doop nie.

Baie ander wat ook ernstig is oor hulle geloof, dink dat die doop self ŉ bydrae maak tot jou redding.

Dat die doop self help sodat jy wedergebore word en glo, of dat die water ŉ bydrae maak sodat jy van jou sonde gereinig word.

Omdat hulle hierdie fout maak om te dink dat die doop meewerk tot jou saligheid,

wil hulle almal so gou as moontlik doop, selfs al leef mense nie soos gelowiges nie.

Ons verstaan dit wat die Bybel leer oor die doop heel anders.

Die doop het ŉ baie belangrike simboliese betekenis, maar dit is net water – baie water as jy iemand onderdompel of min water as jy net besprinkel.

Die doop red jou nie – God doen dit.

Die doop help nie met wedergeboorte nie – die Heilige Gees doen dit.

Die doop reinig jou nie van sonde nie – Jesus Christus doen dit.

Die doop gaan nie oor iets wat ék gedoen het nie, dit gaan selfs nie oor iets wat met my gebeur het nie.

Die doop gaan oor wat GOD BELOWE, en wat HY GEDOEN het.

Die doop is ŉ sigbare bewys, in simboliese bevestiging of waarborg wat

 God ingestel het as ŉ seël of ŉ waarmerk van sy beloftes.’

Om regtig te verstaan wat die Bybel leer oor die doop kan ons nie net in die Nuwe Testament gaan lees nie. (Dit is juis die fout wat meeste Christene doen...)

God het al in die Ou Testament begin om Homself en sy wil bekend te maak, en

al is dit doop self nog nie sentraal in die Ou Testament nie, is die doop se wortels al daar.

Die onsigbare saak wat in die doop sigbaar gemaak word is al baie sterk in die Ou Testament.

Dit begin die duidelikste by God se verbond met Abraham in Gen. 17:7, 9-10, 7*“Ek bring 'n verbond tot stand tussen My en jou en jou nageslag en al hulle geslagte. Dit is 'n blywende verbond: Ek sal jou God wees en ook die God van jou nageslag.*

*9Verder het God vir Abraham gesê: “Jy moet my verbond nakom, jy en jou nageslag en al hulle nageslagte.*

*10Dit is my verbond wat moet geld vir jou en jou nageslag: elke lid van die manlike geslag onder julle moet besny word.*

Sonder dat Abraham dit verdien het of énige bydrae gemaak het, sluit God ŉ genade verbond met Hom.

God se verbond is bietjie anders as ŉ kontrak, dit is meer soos ŉ testament waar God beloftes maak aan sy erfgename.

God belowe om vir Abraham ŉ God te wees, maar Hy belowe ook om ŉ God te wees vir Abraham se kinders – een geslag na die ander...

Hy sê dit is ŉ “blywende verbond” (1983), dit is ŉ “ewige verbond” (1933/2020) wat nooit sal ophou nie.

 Dit sal nie verby gaan nie, dit sal nie vervang word nie, dit is ewig blywend.

God gee ook vereistes in sy verbond, soos mens voorwaardes kan stel in jou testament voor iemand sy erfporsie kan ontvang.

Abraham en sy nageslag moet hulle geloof in God en sy beloftes sigbaar maak deur hulle gehoorsaamheid om die teken van God se verbond na te kom.

Ons moet veral drie dinge raaksien:

die eerste is die teken self –

in die Ou Testament was dit die besnydenis van alle gelowige mans en hulle seuntjies.

Dit het baie simboliese betekenis gehad iemand uit die saad van Abraham en sy nageslag – Jesus Christus, wie se bloed sou vloei om verlossing te bewerk;

die tweede is dat Abraham deel gekry het aan die verbond en die teken daarvan ontvang het, nádat hy geglo het.

Maar sy nageslag, soos klein Isak, het deel gekry aan die verbond en beloftes omdat sy pa geglo het; Isak is besny omdat Abraham geglo het;

die derde wat moet raaksien is dat God só ernstig is oor die verbondsteken dat Hy dit ook die verbond nie.

As jy nie sy teken aanvaar en gehoorsaam soos Hy dit voorgeskryf het nie,

dan sê jy daarmee dat jy Hom nie glo nie en dus ook nie sy beloftes aanvaar nie.

Die verbondsteken wat God gee is ŉ baie ernstige saak –

so was dit met die besnydenis in die Ou Testament,

 en so is dit met die doop in die Nuwe Testament.

Nou sou jy kon vra wat ons met Abraham en God se verbond met hom te doen het.

Abraham is nie net die voorvader van die Jode nie, hy is ook die geloofsvoorvader van álmal wat in Christus glo.

Dit is wat ons in Romeine 4 lees en in Galasiërs 3:7, dat almal wat glo kinders van Abraham is. Dit is baie duidelik in Galasiërs 3:29,

*29En as julle aan Christus behoort, is julle ook nakomelinge van Abraham en erfgename kragtens die belofte van God.*

Elkeen wat in Christus glo en daarom aan Hom behoort, is deel van Abraham se geloofsnageslag.

En daarom sluit God se verbond met Abraham almal van ons in wat glo in Jesus Christus!

God sluit dieselfde verbond met elkeen wat ons wat glo soos Abraham geglo het,

én Hy sluit sy verbond met elkeen van ons kinders netsoos met Abraham se kinders destyds.

En netsoos Abraham in die Ou Testament moet ons in die Nuwe Testament ook ons geloof in God se verbondsbelofte sigbaar maak.

Nie meer met ŉ bloed teken soos die besnydenis nie, maar met ŉ waterdoop soos Jesus dit ingestel het.

Abraham het die verbondsteken ontvang omdat hy geglo het en nadat hy geglo het,

sy kinders het dit ontvang omdat hulle pa geglo het.

En so is dit vandag nog steeds – ons hoef nie ŉ nuwe opdrag of bewyse daarvoor in die Nuwe Testament te soek nie –

dit was nog altyd so en die Bybel leer nêrens dat ons kinders nie meer deel is van die verbond en die verbondsteken nie.

Dit is presies soos Petrus in Handelinge 2 ook leer:

Na sy preek vra die skare hom wat hulle moet doen en hy antwoord in v. 38

dat hulle hulle moet bekeer en hulle geloof in Christus sigbaar moet maak deur in sy Naam gedoop te word.

Die rede waarom hulle dit moet doen lees ons in v. 39, 39*Wat God belowe het, is vir julle en vir julle kinders en vir almal wat daar ver is, vir almal wat die Here ons God na Hom toe sal roep.”*

Watter belofte is bedoel vir bekeerdes en hulle kinders?

Wel in die eerste plek die belofte dat hulle die Heilige Gees sal ontvang, en

dat hulle deur geloof in Christus vergifnis van hulle sonde sal ontvang.

Maar wanneer jy met Abraham se nageslag praat oor beloftes aan kinders –

dan is God se ewige verbondsbeloftes om hulle God te wees altyd deel van die betekenis.

Nou is dit nie net vir sy eie kinders nie, ook vir hulle wat daar vêr is en wat die Here sal roep –

dit is ons wat nie Jode is nie maar geloofskinders van Abraham is.

 Vir ons en ook vir ons kinders...

Om die Heilige Gees te ontvang en om in Christus vergewe te word is

deel van die vervulling van God se belofte om vir ons ŉ God te wees.

 Dit het Hy ook al voorheen belowe...

Toe Israel God se verbond verbreek het en agter ander gode aangeloop het,

het God belowe om ŉ nuwe verbond met Abraham se nageslag te sluit –

 sáám met die eerste ewige verbond

Nog voor die ballingskap al beloof God dat Hy sy Gees in sy verbondsvolk wal gee nadat Hy hulle na Hom toe sal terugbring.

Deur Jesaja nog voor die ballingskap: Jes. 59:21,

*21Wat My betref, sê die Here, dit is my verbond met die volk: my Gees wat op jou is en my woorde wat Ek in jou mond lê, sal nie uit jou mond en uit die mond van jou kinders en jou kindskinders verdwyn nie, sê die Here, nie nou nie en nooit nie.*

 Toe die ballingskap op hande is belowe God sy “nuwe verbond”: Jer. 31:31, 33,

31*Daar kom 'n tyd, sê die Here, dat Ek met Israel en Juda 'n nuwe verbond sal sluit.*

*33Dit is die verbond wat Ek in die toekoms met Israel sal sluit, sê die Here: Ek sal my woord op hulle harte skryf en dit in hulle gedagte vaslê. Ek sal hulle God wees en hulle sal my volk wees.*

En deur Esegiël daar in die ballingskap kom die belofte met die simboliek van water wat skoon was, Eseg. 36:25-27,

25*Ek sal reinigingswater oor julle uitgooi sodat julle rein kan word. Ek sal julle reinig van al julle onreinheid en van al julle afgodery. 26Ek sal julle 'n nuwe hart en 'n nuwe gees gee, Ek sal die kliphart uit julle liggaam uithaal en julle 'n hart van vleis gee. 27Ek sal my Gees in julle gee en Ek sal maak dat julle volgens my voorskrifte leef en my bepalings gehoorsaam en nakom.*

Al hierdie beloftes kom bymekaar daardie dag met die uitstorting van die Heilige Gees.

Die Heilige Gees wat klip harte sag maak om te bekeer;

die Heilige Gees se woorde in ons monde en geskryf op ons harte

 wat maak dat ons gehoorsaam lewe in God se verbond.

In die simboliek van die doop word al hierdie beloftes sigbaar,

God se ou en nuwe verbondsbeloftes aan Abraham en sy nageslag,

 God se beloftes om met sy Gees in ons te lewe en ons sy kinders te maak...

Dit is waaroor die doop gaan – dit is ŉ sigbare waarborg van God se verbond met gelowiges en hulle kinders, ŉ seël van sy beloftes, ŉ waarmerk van betroubaarheid.

Abraham se geloof in God se beloftes vir homself het sigbaar geword met sy eie besnydenis,

Abraham se geloof dat God se beloftes ook vir sy kinders bedoel is, het sigbaar geword in die besnydenis van sy babaseuntjie.

In die Ou Testament het jy op twee maniere deel gekry aan God se verbondbeloftes –

as jy reeds volwasse was, het jou geloof in God en sy beloftes jou deel laat kry daaraan,

as jy ŉ kindjie was, dan het jou ouers se geloof jou laat deel kry aan die verbond en die beloftes.

In die Nuwe Testament het Jesus die teken verander omdat Hy die bloed simboliek van die besnydenis vervul het,

maar God se verbond en sy beloftes aan gelowiges en ons kinders en

sy opdrag dat ons sy verbond sigbaar moet maak met sy ingestelde verbondsteken

 het nie verander nie.

Soos dit was met Abraham is dit vandag ook –

volwassenes kry deel aan God se verbond deur hulle geloof wat sigbaar word in hulle doop nádat hulle glo,

soos Abraham se kinders deel gekry het aan die beloftes omdat hulle pa geglo het,

so kry gelowiges se kindertjies deel aan God se beloftes omdat hulle óuers glo

en die kindertjies se doop is ŉ sigbare waarborg van God se belofte aan hulle ouers en aan hulle.

Glo die babas wat ons doop? Is hulle klaar gered?

Ons weet nie, maar waarskynlik nie.

Kinders wat gedoop is omdat hulle ouers in God glo en so lewe moet ook tot bekering kom en self glo –

 netsoos dit was met die kinders wat in die Ou Testament besny is.

Kom ek som op:

Die doop is nie in die eerste plek ŉ teken van iets wat jy gedoen het of van wat met jou gebeur het nie,

dit is ŉ teken wat God beveel het om die sekerheid van sy beloftes te verseël en die betroubaarheid daarvan te waarborg.

Omdat Hy sy verbond sluit en sy beloftes gee aan gelowiges én hulle kinders,

word die doop as teken bedien aan die gelowige ouers én hulle kinders.

(Nie omdat die kinders klaar glo en klaar gered is nie, maar omdat hulle deur hulle ouers se geloof deel kry aan God se verbond en sy beloftes.)

Die doop maak niemand salig nie – dit roep ons op om God te vertrou en sy beloftes te aanvaar en in Hom te glo sodat ons die vervulling daarvan kan ontvang.

(En daarom leer ons ons kinders daarvan en bid ons God dat Hy deur sy Gees wedergeboorte en geloof in hulle sal werk.)

Net nog ŉ laaste vraag – hoe word ons geloof versterk deur die doop?
By elke doop sien en ontvang ons elke keer weer God se waarborg van sy beloftes vir ons en ons kinders.

In die Naam van die Vader beloof Hy om ons as sy kinders aan te neem en met die goeie te versorg en die kwaad af te weer of vir ons beswil te gebruik;

In die Naam van die Seun beloof Hy om ons in sy bloed van al ons sondes te was sodat ons daarvan bevry word en regverdig voor God gereken word;

In die Naam van die Heilige Gees beloof Hy dat Hy in ons wil woon en ons as lede van Christus wil heilig en ons deel laat kry aan Christus se afwassing van ons sonde, en ons elke dag te vernuwe sodat ons volmaak sal wees in die ewige lewe.

Wanneer die moeilik gaan in my lewe –

Dan gryp ek vas aan God se beloftes wat Hy aan my gewaarborg het deur my doop.

Wanneer dit met my kinders sleg gaan –

veral wanneer my kinders nog nie tot bekering gekom het en in Christus alleen glo nie –

dan gryp ek vas aan God se beloftes vir my kinders wat Hy aan my as ouer gewaarborg het in my kinders se doop.

In Jesaja 62:6 roep God ons op om Hom te herinner aan sy beloftes – nie sodat Hy die moet onthou nie – maar sodat ons die sal onthou.

Praat gereeld met God oor sy beloftes aan jou en aan jou kinders,

herinner Hom aan die waarborg wat Hy aan jou gegee het met jou en jou kinders se doop

 sodat jy dit nooit sal vergeet of uit die oog verloor nie.

Praat gereeld met jou kinders oor hulle doop en die beloftes wat God daarmee aan jou (en aan hulle) gewaarmerk het –

leer hulle en roep hulle op om die beloftes en die vervulling daarvan in Christus te glo en te aanvaar.

En bid sonder ophou dat die Heilige Gees in jou en in jou kinders sal wek om te glo, en te vertrou...

Mag elke doop wat jy sien jou geloof opnuut versterk, mag dit jou troos en hoop en sekerheid gee in God se beloftes aan jou... én aan jou kinders.

Amen